RÅDETS FORORDNING (EF) Nr. 49/1999 af 18. december 1998 om fastsættelse for 1999 af de samlede tilladte fangstmængder for visse bestande af stærkt vandrende fiskearter, deres fordeling på kvoter til medlemsstaterne og visse betingelser for fiskeri af disse fangstmængder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), særlig artikel 8, stk. 4,

under henvisning til forslag fra Kommissionen, og

ud fra følgende betragtninger:

Fællesskabet har godkendt (2) De Forenede Nationers havretskonvention, som indeholder principper og regler for bevarelsen og forvaltningen af havets levende ressourcer; som led i sine internationale forpligtelser medvirker Fællesskabet i bestræbelserne på at bevare fiskebestandene i de internationale farvande;

Fællesskabet er kontraherende part i Den Internationale Kommission for Bevarelse af Tunfiskebestanden i Atlanterhavet (ICCAT); ICCAT har henstillet, at der fastsættes fangstbegrænsninger for almindelig tun i Atlanterhavet og Middelhavet samt for sværdfisk i Atlanterhavet; henstillingerne er bindende for Fællesskabet, som følgelig bør gennemføre disse;

i henhold til artikel 8, stk. 4, i forordning (EØF) nr. 3760/92 påhviler det Rådet at fastsætte den samlede tilladte fangstmængde for hver bestand eller gruppe af bestande, den andel, der er til rådighed for Fællesskabet, bestemmelserne for dette fiskeri, og at fordele den andel, der er til Fællesskabets rådighed, mellem medlemsstaterne;

det er nødvendigt at fastsætte den procentdel af fangstmængderne, som hver medlemsstat tildeles vedrørende bestanden af almindelig tun i det østlige Atlanterhav og Middelhavet;

det er hensigtsmæssigt at foretage en ad hoc-fordeling for 1999 mellem medlemsstaterne på grund af de særlige omstændigheder, der er en følge af Fællesskabets tiltrædelse af ICCAT;

for at disse TAC kan forvaltes effektivt, bør der ved anvendelse af ICCAT's henstillinger fastsættes særlige bestemmelser for udøvelse af fiskeriet;

ifølge artikel 40 i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (3) er medlemsstaterne fritaget for at skulle anvende artikel 6 og 8 i nævnte forordning (logbog og dispositioner i tilknytning hertil), for så vidt angår fiskeri i Middelhavet; for at nærværende forordning kan overholdes, er det derfor nødvendigt at fastsætte regler for registrering af og meddelelse om fangster i forbindelse med dette fiskeri;

ICCAT har fastlagt en ordning for fradrag af overfiskede mængder, der afviger fra ordningen i Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år (4); det er derfor nødvendigt at se bort fra anvendelsen af artikel 5, stk. 2, i nævnte forordning;

det er af almene hensyn strengt nødvendigt, at denne forordning anvendes fra den 1. januar 1999 -

UDSTEDT FØLGENDE FORORDNING:

Artikel 1

I denne forordning fastsættes de samlede tilladte fangstmængder (TAC) pr. bestand for visse bestande af stærkt vandrende fiskearter, den andel, som er til Fællesskabets rådighed, fordelingen heraf blandt medlemsstaterne i form af fiskekvoter og de særlige bestemmelser, der gælder for fiskeriet efter disse bestande.

Artikel 2

1. Procentsatserne for fordelingen mellem medlemsstaterne af den andel, der er til Fællesskabets rådighed, af bestanden af almindelig tun i det østlige Atlanterhav og Middelhavet fastsættes således:

>TABELPOSITION>

2. For 1999 gælder der dog de i bilaget fastsatte TAC, fællesskabsandele, kvoter og særlige bestemmelser for almindelig tun og sværdfisk.

Artikel 3

Uanset artikel 3a i Rådets forordning (EF) nr. 1626/94 af 27. juni 1994 om tekniske foranstaltninger til bevarelse af fiskeressourcerne i Middelhavet (5) er det forbudt at drive tunfiskeri med snurpenot i perioden fra den 1. til den 31. maj i Adriaterhavet og fra den 16. juli til den 15. august i resten af Middelhavet.

Uanset bilag IV til forordning (EF) nr. 1626/94 er det ikke tilladt at beholde om bord, omlade, lande, transportere, oplagre, sælge, frembyde eller udbyde til salg eksemplarer af almindelig tun på under 3,2 kg.

Artikel 4

For fiskeri, der i henhold til artikel 40 i forordning (EØF) nr. 2847/93 ikke berøres af de forpligtelser, der er angivet i artikel 6 og 8 i nævnte forordning, skal medlemsstaterne:

- indføre ordninger for registrering og stikprøvekontrol, som hver måned gør det muligt at anslå de samlede mængder fisk af de bestande, der er nævnt i bilaget, og som landes eller omlades af fartøjer, der fører deres flag, eller som er registreret på deres område, samt de samlede mængder, der landes i deres havne af fartøjer, der fører en anden medlemsstats flag, eller som er registreret i denne medlemsstat

- meddele Kommissionen inden den 15. i hver måned de samlede mængder af de i bilaget nævnte bestande, der i den foregående måned er landet eller omladet af fartøjer, der fører deres flag, eller som er registreret på deres område, samt de samlede mængder, der er landet i deres havne af fartøjer, der fører en anden medlemsstats flag, eller som er registreret i denne medlemsstat.

Artikel 5

Fordelingen blandt medlemsstaterne af de i artikel 1 omhandlede fiskekvoter tilsidesætter ikke bestemmelserne om:

- udveksling af kvoter i henhold til artikel 9, stk. 1, i forordning (EØF) nr. 3760/92

- nye tildelinger i henhold til artikel 21, stk. 4, artikel 23, stk. 1, og artikel 32, stk. 2, i forordning (EØF) nr. 2847/93

- supplerende landinger, som der gives tilladelse til i henhold til artikel 3 i forordning (EF) nr. 847/96

- mængder, der tilbageholdes i henhold til artikel 4 i forordning (EF) nr. 847/96

- nedsættelser, der foretages i henhold til artikel 5, stk. 1, i forordning (EF) nr. 847/96.

Artikel 6

1. TAC for almindelig tun og sværdfisk betragtes som analytiske TAC efter forordning (EF) nr. 847/96.

2. De fiskekvoter, der er fastsat i bilaget, er ikke underlagt betingelserne i artikel 5, stk. 2, i forordning (EF) nr. 847/96.

Artikel 7

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. december 1998.

På Rådets vegne

W. MOLTERER

Formand

(1) EFT L 389 af 31.12.1992, s. 1. Forordningen er senest ændret ved forordning (EF) nr. 1181/98 (EFT L 164 af 9.6.1998, s. 1).

(2) EFT L 179 af 23.6.1998, s. 1.

(3) EFT L 261 af 20.10.1993, s. 1. Forordningen er senest ændret ved forordning (EF) nr. 2635/97 (EFT L 356 af 31.12.1997, s. 14).

(4) EFT L 115 af 9.5.1996, s. 3.

(5) EFT L 171 af 6.7.1994, s. 1. Forordningen er senest ændret ved Rådets forordning (EF) nr. 782/98 (EFT L 113 af 15.4.1998, s. 6).

BILAG

TAC for de enkelte bestande og områder for 1999 og fordelingen blandt medlemsstaterne af den andel, der er til rådighed for Fællesskabet (i tons levende vægt, medmindre andet er angivet)

>TABELPOSITION>

>TABELPOSITION>

>TABELPOSITION>